Bahodir Jalolov

Bahodir Jalolov Isomiddin ulı (1994-jıl 8-iyulda tuwılǵan) − awır salmaq kategoriyasında professional boksshı. Ózbekstan Respublikası xalıqaralıq kategoriyadaǵı sport sheberi, Olimpiada oyınları chempionı (2020-jıl), eki márte jáhán chempionı (2019-jıl, 2023-jıl), jáhán chempionatınıń qola medalı jeńimpazı (2015-jıl), úsh márte Aziya chempionı (2017-jıl, 2019-jıl, 2021-jıl). 2019-jılı «Oʻzbekiston iftixori» ataǵı menen sıylıqlanǵan.

Professionallar arasında awır salmaq kategoriyasında NABF Junior boyınsha jas óspirimler arasında Arqa Amerika chempionı (2019-jıldan házirgi waqıtqa shekem). 2021-jıl aprel ayı boyınsha, BoxRec reytingindegi eń jaqsı poziciyada − 73-orındı iyelegen hám awır salmaq kategoriyasında Ózbekstanlı boksshılar arasında 1-orında. 2019-jıl sentyabrde tiykarǵı xalıqaralıq boks shólkemleri reytinginde, yaǵnıy WBC reytinginde 40-orındı iyeledi hám dúnyanıń eń jaqsı awır kategoriyasındaǵı TOP-75 ke kirdi.

 Dáslepki karyerası 
Ol bokstı Shırshıq olimpiada rezervleri kolledjiniń 7-klasında Rustam Saidov hám Tolqın Qilichev penen basladı. 2009-jılda jaslar arasında mámleket chempionatınıń gúmis medalın qolǵa kirgizdi.

2013-jılda Ózbekstan chempionı boldı hám 2014 hám 2015-jıllarda ol usı jeńisin qaytaladı.

2015-jılda Jáhán chempionatınıń qola medalın qolǵa kirgizdi.

 2016-jılǵı Olimpiada oyınları 
nobaý|270x270 nükte|Ringte
2016-jıl avgust ayında ol Olimpiadaǵa qatnastı, ashılıw saltanatında Ózbekstan saylandı komandasınıń bayraǵın alıp shıqqan. Olimpiadada ol sherek finalǵa shıqtı: yarım sherek finalda ol venesuelalı tájiriybeli boksshı − Edgar Munozdı nokautqa ushırattı. Biraq sherek finalda tóreshiler sheshimi menen 0:3 esapta britaniyalı Jozef Joystan jeńildi.

 2017-jıl 
2017-jılı mayda ol Tashkentte 91 kg nan joqarı salmaq kategoriyasında Aziya chempionı boldı hám finalda Qazaqstanlı boksshı Qamshıbek Qońqabaevtı jeńdi.

2017-jılı avgustte Gamburgte (Germaniya) ótkerilgen jáhán chempionatına qatnasıp, yarım sherek finalda Jalolov tájiriybeli Deyn Kem Yungkvistti 1-raundta nokaut etip, jeńiske eristi. Biraq sherek finalda 2:3 esap penen Qazaqstanlı Qamshıbek Qońqabaevtan utıldı.

 2019-jıl 
2019-jıl aprelde ol Bangkokta (Tayland) 91 kg nan joqarı salmaq kategoriyasında Qazaqstanlı Qamshıbek Qońqabaevti finalda jeńip jáne Aziya chempionı boldı.

2019-jıl sentyabrde ol Ekaterinburgta (Rossiya) ótkerilgen jáhán chempionatında sherek finalda 20 jaslı amerikalı boksshı Richard Torrezdi nokaut penen jeńip, yarım finalda rossiyalı tájiriybeli Maksim Babanindi jeńdi (5:0) hám finalda Qazaqstanlı tájiriybeli boksshı Qamshıbek Qońqabaev penen jekpe-jekke túsip, 5:0 esapta jáhán chempionı boldı.

 2021-jıl 
2021-jıl fevralda ol Sofiyada (Bolgariya) ótkerilgen «Strandzha Cup» xalıqaralıq turniriniń 91 kg nan joqarı salmaq kategoriyasında ukrainalı Cotne Rogavanidi jeńip, jeńimpaz boldı.

2021-jıl aprelde Jalolov «Sankt-Peterburg gubernatorı kubogı» xalıqaralıq turniriniń finalında tájiriybeli rossiyalı Ivan Veryasovtı jeńip shıǵıp, jeńimpazlıqtı qolǵa kirgizdi.

2021-jılı may ayında ol Dubayda (BAÁ) ótkerilgen 91 kg nan joqarı salmaq kategoriyasında jáne finalda Qazaqstanlı Qamshıbek Qońqabaevti jeńip Aziya chempionı boldı.

 2020-jılǵı Olimpiada oyınları 
2020-jıl martta Amman qalasında (Iordaniya) Jalolov 1-orındı iyeledi hám 2020-jılǵı Olimpiada oyınlarına Aziya/Okeaniyadan saralaw turnirine jollama aldı. 2021-jıl iyul-avgust aylarında Tokioda ótkerilgen 2020-jılǵı Olimpiada oyınlarınıń ashılıw saltanatında ol taǵı da ekinshi ret Ózbekstan milliy saylandı komandasınan bayraqtı alıp shıqtı. Olimpiada oyınlarında qatnasıp, jarıstıń yarım sherek finalında ázerbayjanlı Muhammed Abdullaevtı 5:0 esabında jeńdi. Finalda amerikalı Richard Torres penen jekpe-jekke shıqtı. 3 raund dawam etken jekpe-jekte qarsılasın jeńip, altın medaldı alıwǵa eristi. Bul Ózbekstan delegaciyasınıń Tokio-2020 daǵı 5-medalı esaplanadı. Olimpiada chempionı bolǵan Bahodir Jalolovqa Prezident sawǵası − «Chevrolet Tahoe» avtomobili sawǵa etildi. Sonday-aq, úy gilti hám 200 mıń dollar pul sıylıǵı tapsırıldı.

 Professional iskerligi 
2018-jılı fevral ayında ol Amerikanıń Fight Promotions promouterlik kompaniyası menen shártnamaǵa qol qoydı. 2018-jıl 5-mayda AQSHta utılıp kórmegen meksikalı boksshı Ugo Truxilonı 3-raundta texnikalıq nokaut penen utıp (4-0-1), professional ringte tabıslı debyuttı ámelge asırdı.

2019-jıl 10-aprelde Nyu-Yorkta (AQSH) ótkerilgen 6 - jekpe-jeginde ol amerikalı Brendan Barretti 1-raundta nokaut penen jeńdi (7-2-2) hám awır salmaq kategoriyasındaǵı NABF Junior Arqa Amerika chempionı ataǵın qolǵa kirgizdi.

2022-jıl 11-iyunda Nyu-Yorkta (AQSH) awır salmaq kategoriyasında kiyatırǵan ataqlı boksshı Bahodir Jalolov (10−0, 10KO) belgiyalı boksshı Jek Mulovaydı (11−2-1, 7KO) segizinshi jekpe-jekte nokaut penen jeńip, taǵı da jeńiske eristi.

 Derekler 

Kategoriya:8-iyulda tuwılǵanlar
Kategoriya:Sport
Kategoriya:Sportshılar
Kategoriya:1994-jılı tuwılǵanlar